“ህወሃት ካላወቀ በእኔ ሥልጣን የምወስነው ውሳኔ አልነበረም፡፡”የቀድሞው የጋምቤላ ክልል ርዕሰ መስተዳድር ኡኬሎ አኳይ
ውህደቱ በሀገር ጉዳይ ላይ ባይተዋርነትን እንደሚያስቀር የቀድሞው የጋምቤላ ክልል ርዕሰ መስተዳድር ኡኬሎ አኳይ ተናገሩ፡፡ውህደቱ ፌዴራሊዝምን በተሻለ መልኩ ለመተግበር፣ ብሔራዊ መግባባትን ለመፍጠር እና በሀገር ጉዳይ ዕኩል የመወሰን አቅምን ለማሳደግ እንደሚያስችል አስተያዬት ሰጪዎች ተናግረዋል፡፡የኢህአዴግ ሥራ አስፈጻሚ ኮሚቴ ትናንት ኅዳር 6/2012 ዓ.ም የፓርቲውን የውህደት ሀሳብ በአብላጫ ድምጽ እና በስድስት ተቃውሞ ማጽደቁ ይታወቃል፡፡ ለመሆኑ ውህደቱ የጋራ መግባባት ከመፍጠር እና ከሌሎች መልካም አጋጣሚዎች አንጻር ፋይዳው ምን ሊሆን ይችላል? አብመድ ከቀድሞው የጋምቤላ ክልል ርዕሰ መስተዳድርና በአሁኑ ወቅት ደግሞ የኢዜማ ፖለቲካ ፓርቲ አባል ኡኬሎ አኳይ እና ከቤኒሻንጉል ጉሙዝ ክልል የመንግስት ኮሚዩኒኬሽን ጉዳዮች ጽህፈት ቤት ኃላፊ አቶ መለሰ በየነ ጋር ቆይታ አድርጓል፡፡ ሁለቱም በኢህአዴግ በአጋርነት ሲታዩ ከነበሩ ክልሎች ነው ስለጉዳዩ ሀሳብ የሰጡን፡፡